Cernavodă
Store norske leksikon,Geografi,Verdens geografi,Europa,Romanias geografi
Cernavodă er en by i Romania, Dobrudsja, ved Donau, 50 km nordvest for Constanţa med 19 400 innbyggere (2016). Den er en havneby med sementfabrikk.
En 3850 meter lang bro med jernbane og oljeledning fører her over Donau (1987). Den gamle broen, som er bevart, ble konstruert av den rumenske ingeniøren Anghel Saligny (1854–1925), var åpnet i 1895 og var den gang Europas lengste. En 64 kilometer lang kanal, ferdig 1984, forbinder Donau ved Cernavodă med Svartehavet ved Constanţa. Kanalbyggingen ble påbegynt 1949–1955 som politisk straffarbeid, og gjenopptatt som ordinært arbeid i 1975.Romanias eneste kjernekraftverk, Cernavodă kjernekraftverk, ligger i nærheten av byen. Les mer i Store norske leksikon Romania Cernavodă kjernekraftverk